SL Uradni list Evropske unije C 272/11

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 272/11

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„CAROTA DELL’ALTOPIANO DEL FUCINO“

ES št.: IT-PGI-0105-0988-17.04.2012

ZGO ( X ) ZOP ( )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda —  geografsko območje —  dokazilo o poreklu —  metoda pridobivanja —  povezanost —  označevanje —  nacionalne zahteve —  drugo

2. Vrsta spremembe

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

3.1 Opis proizvoda

— V specifikaciji je navedeno, da se lahko zaščitena geografska označba „Carota dell’Altopiano del Fucino“ uporablja za korenje kultivarjev vrste Daucus carota L., ki izhajajo iz sort Maestro, Presto in Concerto (Vilmorin), Napoli (Bejo), Nandor (Clause) in Dordogne (SG). S tem je dejansko prepovedana uporaba drugih sort (kultivarjev) ali hibridov, ki so trenutno na voljo na trgu ter imajo na pridelovalnem območju ne samo enake komercialne in kakovostne značilnosti, predpisane v specifikaciji, kot korenje „Carota dell’Altopiano del Fucino“, ampak v nekaterih primerih tudi boljše agronomske značilnosti (večja odpornost proti nekaterim rastlinskim boleznim) in večjo obstojnost. Zaradi tega se zdi nujno spremeniti specifikacijo, da se dovoli uporaba drugih sort (kultivarjev) in hibridov, če se na podlagi eksperimentalnih poskusov predložijo tehtna dokazila o skladnosti teh sort in hibridov s parametri kakovosti, opisanimi v specifikaciji za „Carota dell’Altopiano del Fucino“.

— Vsebnost betakarotena bi bilo treba posodobiti glede na rezultate preskušanj na terenu. Ta so pokazala, da na vsebnost betakarotena vplivata količina gnojila in zlasti tehnika gnojenja. Vsebnost betakarotena se zviša ob povečanem gnojenju z dušikovimi gnojili, zlasti če se izvaja z metodo fertigacije blizu pridelka. Ne samo, da so ti postopki dragi in sploh ne prispevajo k donosnosti končnega pridelka, ampak tudi povečujejo dovzetnost korenov za bolezni med skladiščenjem ter ne ustrezajo prizadevanju za zmanjšanje uporabe dušika in odgovorno porabo vode v kmetijstvu. S predlagano omejitvijo bi se vsebnost betakarotena v proizvodu „Carota dell’Altopiano del Fucino“ znižala na 60 mg/kg. Taka vrednost omogoča, da se ohrani posebnost proizvoda, saj pridelavo proizvoda „Carota dell’Altopiano del Fucino“ uvršča nad povprečno referenčno vrednost za korenje, ki je navedena v literaturi.

— Vsebnost beljakovin v korenju bi bilo treba z 1,2 % znižati na 0,5 %. To znižanje v ničemer ne vpliva na kakovost, saj potrošniki korenja ne štejejo za pomemben vir beljakovin. Poleg tega predlagana vsebnost v ničemer ne spreminja niti komercialnih značilnosti proizvoda, niti njegovih prodajnih lastnosti, niti njegove prepoznavnosti na trgu.

— Po razveljavitvi Uredbe (ES) št. 730/1999 o standardih trženja za korenček bi bilo treba črtati sklicevanja na kategoriji „Extra“ in „Prima“.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„CAROTA DELL’ALTOPIANO DEL FUCINO“

ES št.: IT-PGI-0105-0988-17.04.2012

ZGO ( X ) ZOP ( )

1. Ime

„Carota dell’Altopiano del Fucino“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

ZGO „Carota dell’Altopiano del Fucino“ označuje korenje kultivarjev vrste Daucus carota L., ki izhajajo iz naslednjih sort: Maestro (Vilmorin), Presto (Vilmorin), Concerto (Vilmorin), Napoli (Bejo), Nandor (Clause) in Dordogne (SG).

Uporabijo se lahko tudi kultivarji, ki izhajajo iz nantske sorte ali njenih hibridov, če pridelovalci na podlagi eksperimentalnih poskusov predložijo tehtna dokazila o njihovi skladnosti s parametri kakovosti ZGO „Carota dell’Altopiano del Fucino“. Uporabo nantske sorte in njenih hibridov za pridelavo proizvoda „Carota dell’Altopiano del Fucino“ ob pozitivni oceni eksperimentalnih poskusov dovoli ministrstvo za kmetijsko, prehrambno in gozdarsko politiko (Ministero delle Politiche Agricole, Alimentari e Forestali), ki lahko za ta namen pridobi strokovno mnenje nadzornega organa ali drugega subjekta.

Proizvod mora imeti naslednje značilnosti:

— oblika: valjasta z zaokroženo konico brez koreninskih laskov,

— barva: živo oranžna, vključno z vratom korena,

— vsebnost: — saharoze > 3 % — betakarotena > 60 mg/kg — askorbinske kisline > 5 mg/kg — beljakovin > 0,5 % — vlaknin > 1,2 %

— fizikalne lastnosti: hrustljavo meso s čistim prelomom.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Vse faze pridelave korenja „Carota dell’Altopiano del Fucino“ je treba izvajati na geografskem območju pridelave, opredeljenem v točki 4.

3.6 Posebna pravila za rezanje, ribanje, pakiranje itn.

Korenje je treba po pobiranju v štirih urah prepeljati do pakirnic, kjer se pred pranjem in pakiranjem zamrzne, da ohrani hrustljavost, barvo lupine in okus.

3.7 Posebna pravila za označevanje

Proizvod je treba prodajati v ustrezni embalaži, ki mora biti nova in narejena iz lesa, kartona ali plastike, na njej pa mora biti etiketa z naslednjimi navedbami:

— imenom „Carota dell’Altopiano del fucino“ in kratico IGP ter navedbo „Indicazione geografica protetta“, zapisano s črkami vsaj dvakratne velikosti drugih navedb,

— vsemi podatki o imenu, nazivu podjetja in naslovu proizvajalca/pakirnice ter vsem, kar se zahteva z zadevno zakonodajo,

— vse dodatne navedbe so prepovedane.

Proizvodi, katerih sestavina je proizvod z imenom „Carota dell’Altopiano del Fucino“ in kratico IGP, se lahko tudi po obdelavi in predelavi dajo v promet v embalaži z navedbo zadevne ZGO, vendar brez simbola Evropske unije, če:

— je korenje z imenom „Carota dell’Altopiano del Fucino“ in kratico IGP, ki je potrjeno kot tako, edina vrsta uporabljenega korenja,

— so podjetja, ki uporabljajo korenje z imenom „Carota dell’Altopiano del Fucino“ in kratico IGP, vpisana v poseben register, ki ga vodi in posodablja organ, ki ga izključno v zvezi z zaščiteno označbo pooblasti in nadzoruje ministrstvo za kmetijsko, prehrambno in gozdarsko politiko (Ministero delle Politiche Agricole Alimentari e Forestali).

Če se ne uporablja izključno korenje z imenom „Carota dell'Altopiano del Fucino“ in kratico IGP, ga je v skladu z veljavno zakonodajo dovoljeno navesti samo kot eno od sestavin proizvoda ali njegovih dodatkov.

Logotip

Zgornji del identifikacijske oznake sestavlja navedba „Carota dell’Altopiano del Fucino“, natisnjena v zeleni barvi tipa Pantone P.C.S. (S 274-1 CVS), obrobljena s črno, v pisavi Cooper blk hd bt, z različno velikimi črkami, da je jasno vidna razlika med večjimi črkami v sredini navedbe, ki ponazarjajo vrh (Altopiano), in manjšimi črkami, ki ponazarjajo nižje območje, na koncu (Fucino). V spodnjem delu je navedba „Indicazione geografica protetta“, v beli pisavi Arial rounded mt bold na modrem ozadju Pantone reflex blue. Na levi je simbol Evropske unije.

4. Kratka opredelitev geografskega območja

Območje pridelave proizvoda „Carota dell’Altopiano del Fucino“ je visoka planota Altopiano del Fucino.

Njegovo zunanjo mejo določa Strada Provinciale Circonfucense (pokrajinska cesta, speljana okrog planote Fucino), vključuje pa zemljišča, ki so med seboj ločena s kmetijskimi potmi in oštevilčenimi parcelami ter ležijo v naslednjih občinah pokrajine Aquila: Avezzano in okoliške vasi, Celano in okoliške vasi, Cerchio Aielli, Collarmele, Pescina in okoliške vasi, S. Benedetto dei Marsi, Gioia nei Marsi in okoliške vasi, Lecce dei Marsi, Ortucchio, Trasacco in Luco dei Marsi.

5. Povezanost z geografskim območjem

5.1 Posebnosti geografskega območja

Altopiano del Fucino, območje, ki je še posebej znano po proizvodnji zelenjave, leži v južnem delu osrednje Italije v deželi Abruci, ki je znana kot dežela parkov.

Območje je popolnoma ravno, razteza pa se na 16 000 hektarih na višini 700 metrov in je obkroženo z gorami posebnega okoljskega pomena, kot so narodni park v Abrucih, gorovje „Velino-Sirente“ ter vrhova „Ernici“ in „Simbruini“.

Tu začetki poljedelstva segajo šele na konec 19. stoletja, ko se je pod vodstvom princa Alessandra Torlonie dokončalo izsuševanje tretjega najpomembnejšega jezera v Italiji: Laga del Fucino.

Prst je peščeno-ilovnata z veliko apnenca; vrednost pH je med subalkalno in alkalno, z visoko vsebnostjo organskih snovi, ki je zlasti posledica obilnega gnojenja z organskimi gnojili, ki ga kmetje iz Fucina izvajajo vsako drugo leto.

Na podnebje vplivajo okoliške gorske verige, nadmorska višina in relativna vlažnost, ki nastaja zaradi goste mreže kanalov, ki zagotavljajo zadostno količino vode skozi celotno rastno sezono in zbiranje presežka površinskih voda v zimskem času. Zime so na splošno ostre in deževne, poletja pa so na vsem območju zelo vroča, posebno še v juliju in do sredine avgusta; zaradi nadmorske višine je avgusta temperaturna razlika med dnevom in nočjo zelo velika.

5.2 Posebnosti proizvoda

„Carota dell’Altopiano del Fucino“ se odlikuje po značilni obliki korena, ki je povečini valjasta z zaokroženo konico, brez koreninskih laskov in brez večjih brazgotin na mestih, kjer rastejo vejice, po gladki povrhnjici ter živi oranžni barvi celotnega korena. Druge značilnosti so povezane z vrednostjo hranilnih snovi: „Carota dell'Altopiano del Fucino“ ima visoko vsebnost askorbinske kisline in celotno vsebnost sladkorjev, ki je dobro uravnotežena.

Tudi po vsebnosti vitaminov se „Carota dell'Altopiano del Fucino“ jasno razlikuje od drugih proizvodov, saj vsebuje veliko tiamina, riboflavina in predvsem karotena.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Pridelava korenja „Carota dell’Altopiano del Fucino“ je v Fucinu postala primarna dejavnost, zlasti zaradi edinstvenih značilnosti, ki jih proizvodu daje samo območje.

Korenje „Carote dell’Altopiano del Fucino“ ima namreč zaradi podnebnih razmer ter vrste in tipov prsti (zelo ohlapna in nestrukturirana) na pridelovalnem območju navedene organoleptične in hranilne lastnosti, ki jih lahko evropski potrošniki priznavajo in cenijo.

Velika dostopnost tega pridelka je izključno na zadevnem območju spodbudila nastanek povezanih dejavnosti priprave in pakiranja tega proizvoda, pa tudi izgradnjo predelovalnih obratov za rezanje korenja na kocke in stiskanje sokov. Vse to je pripomoglo k vzpostavitvi sistema, ki visoko raven specializiranosti izvajalcev v tem sektorju, bodisi pridelovalcev bodisi prodajalcev, ter obilico predelovalnih obratov povezuje z odličnimi lastnostmi tal in podnebnimi razmerami na tem območju, ki je tako postalo sinonim za pridelavo prvovrstnega korenja.

Sklic na objavo specifikacije

(člen 5(7) Uredbe (ES) št. 510/2006 (4))

Ta uprava je začela nacionalni postopek ugovora z objavo vloge za spremembo proizvodne specifikacije za ZGO „Carota dell’Altopiano del Fucino“ v Uradnem listu Italijanske republike št. 51 z dne 1. marca 2012.

Prečiščena različica specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità e sicurezza“ (Kakovost in varnost) (v desnem zgornjem kotu zaslona) in nato „Disciplinari di produzione all'esame dell'UE“ (Specifikacije, predložene v pregled EU).

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Prim. opombo 3.